**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 04.03.2024, ora 08.00 – 05.03.2024, ora 08.00**

**I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 05.03.2024, ora 08.00**

**RÂURI:**

**Debitele au fost, în general, staționare,** exceptând râurile din bazinele hidrografice: Vișeu, Iza, Tur, Someș, Crișuri și Mureș unde au fost în scădere.

Debitele se situează la valori peste mediile multianuale lunare pe râurile din bazinul Vișeu, bazinele superioare ale Someșului Mare și Jiului, bazinul superior și mijlociu al Bistriței, cursul Prutului și pe unii afluenți ai Oltului mijlociu.

Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Argeș, Buzău, Trotuș, Rm. Sărat, Bârlad, cursul Ialomiței, pe unii afluenți din bazinele inferioare ale Jiului, Oltului și Bistriței, afluenții Prutului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare,** exceptând cursurile mijlocii și inferioare ale Someșului și Mureșului unde vor fi în scădere.

Sunt posibile creșteri de niveluri și debite, pe unele râuri mici din zonele de deal și munte, din Crișana și Banat, datorită precipitațiilor lichide, prognozate, cedării apei din stratul de zăpadă din zonele montane aferente și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNARE:**

**Debitul la intrarea în țar****ă (secțiunea Baziaș) în** **intervalul 04-05.03.2****024 a fost în scădere,** având **valoarea de** **6600 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere la Gruia și pe sectoarele Tr. Măgurele – Giurgiu și Isaccea – Tulcea, în creștere pe sectorul Calafat - Corabia și relativ staționare pe sectorul Oltenița – Galați.

**Debitul la intrarea în** **țară (secțiunea Baziaș) va fi în scădere (6400 m3/s).**

În aval de Porţile de Fier, debitele vor fi în scădere pe sectoarele Gruia – Calafat şi Zimnicea – Brăila, în creştere pe sectorul Bechet – Tr. Măgurele şi relativ staționare pe sectorul Galați – Tulcea.

***Se situează în faza I de apărare următoarele sectoare de dig:***

-R3, Tudor Vladimirescu, Sfântu Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 04.03.2024, ora 08.00 – 05.03.2024, ora 08.00**

**În ţara,** valorile termice diurne au crescut față de ziua precedentă în cea mai mare parte a țării, astfel că vremea s-a menținut mai caldă decât în mod normal la această dată (abateri pozitive față de mediile climatologice de până la 10...13 grade în nord-vestul și centrul teritoriului). Cerul a fost variabil, iar pe parcursul zilei și seara în zona montană, izolat au fost precipitații slabe, predominant sub formă de ploaie. Noaptea s-a înnorat treptat în regiunile sudice și sud-estice.

Vântul a suflat slab și moderat, cu unele intensificări în sudul Banatului și în Oltenia (viteze în general de 45...55 km/h). Este strat de zăpadă local la munte și măsura aseară la ora 20 *- în platformele stațiilor meteorologice* - până la 136 cm în Munții Făgăraș. Temperaturile maxime s-au încadrat între 8 grade la Sulina și 19 grade la Baia Mare, Satu Mare, Supuru de Jos, Săcuieni, Holod, Ștei, Gurahonț, Țebea, Vărădia de Mureș, Lugoj, Dej, Alba-Iulia, Blaj, Târgu Mureș, Dumbrăveni și Făgăraș, iar la ora 6 se înregistrau valori termice cuprinse între -4 grade la Miercurea Ciuc și 12 grade la Oravița și Moldova Nouă. Dimineața și noaptea, s-a format ceață pe alocuri în Moldova, Dobrogea și estul Transilvaniei.

*OBSERVAȚII - au fost emise 6 atenționări cod galben pentru fenomene meteorologice periculoase imediate.*

**La Bucureşti,** valorile termice au crescut față de ziua precedentă și s-au menținut peste cele specifice datei. Cerul a fost senin în timpul zilei și noros noaptea, iar vântul a suflat slab până la moderat. Temperatura maximă a fost de 16 grade la Afumați și 17 grade la Filaret și Băneasa, iar la ora 6 se înregistrau 5 grade în Băneasa și 6 grade la Filaret și Afumați.

**3. Prognoza meteorologică în intervalul 05.03.2024, ora 08.00 – 06.03.2024, ora 08.00**

**În ţara,** vremea va fi mai caldă decât în mod obișnuit pentru această dată. Cerul va avea înnorări temporare și local va ploua sub formă de aversă în regiunile intracarpatice, unde izolat vor fi posibile descărcări electrice, și pe alocuri în sudul țării. În zona montană înaltă, precipitațiile vor fi sub formă de lapoviță și ninsoare. Vântul va sufla slab și moderat, cu unele intensificări în Oltenia, Muntenia, Dobrogea și nordul Moldovei (viteze în general de 35...45 km/h). Temperaturile maxime se vor încadra între 8 și 19 grade, iar cele minime între -1 și 6 grade. Dimineața și mai ales noaptea, pe arii restrânse se va forma ceață.

**La Bucureşti,** vremea va fi caldă pentru această dată, astfel că temperatura maximă va fi de 13...14 grade, iar cea minimă de 1...3 grade. Cerul va fi temporar noros, iar vântul va avea unele intensificări în timpul zilei (viteze de 35...45 km/h), apoi va slăbi treptat în intensitate.

**4. Buletin nivometeorologic pentru perioada 04.03.2024 ora 20 - 05.03.2024 ora 20.**

**Masivul Făgăraş - risc 2 - moderat**

**La peste 1800 m,** pe fondul temperaturilor ridicate din ultimele zile și trecător al precipitațiilor mixte, zăpada este umezită, mai ales la altitudini de 1800-2000 m și va continua să se îngreuneze semnificativ. Pe versanții nordici și în zona crestelor, în interior sunt prezente mai multe cruste de gheață, iar spre sol cristale tip cupă. Noaptea și dimineața, pe fondul temperaturilor ușor negative se vor forma la suprafață cruste subțiri de gheață. În apropierea crestelor se mențin cornișele și plăcile de vânt mai vechi, iar pe văile și zonele adăpostite troiene de peste 2 metri. Pe pantele mai înclinate, mai ales la supraîncărcări, stratul mai puțin stabilizat și umezit de la suprafață poate aluneca peste straturile mai vechi și dure din interior, iar unele structuri mai vechi de plăci de vânt, de asemenea umezite în partea lor superioară se pot rupe. Se pot declanșa avalanșe de dimensiuni medii și cu totul izolat mai mari pe pantele cu depozite însemnate de zăpadă, iar în cazuri excepționale se poate disloca un strat mai consistent de zăpadă, care să alunece peste zona din profunzime constituită din cristale tip cupă sau peste sol, riscul fiind moderat(2).

**La altitudini mai mici de 1800 m:** zăpada este umezită și de dimensiuni relativ reduse. Temperaturile pozitive și trecător ploile vor favoriza în continuare umezirea și topirea zăpezii. La altitudini de 1600-1800 m, mai ales la supraîncărcări, stratul umezit de la suprafață, cu rezistență mai scăzută, poate aluneca peste cel vechi și dur și produce avalanșe de dimensiuni mici și izolat medii, riscul fiind redus(1).

**Masivul Bucegi - risc 2 - moderat**

La peste 1800 m, în partea superioară a zăpezii se întâlnește pe alocuri un strat cu rezistență mai redusă, în special pe versanții cu orientare nordică și estică, în multe cazuri depus peste cruste mai vechi de gheață, iar pe anumite văi și pante umbrite sunt acumulări mai mari de zăpadă. În interior sunt mai multe cruste de gheață, intercalate cu zone ce au rezistență scăzută, formate din cristale tip cupă. La altitudini de peste 2200 m stratul de zăpadă este mai consolidat și înghețat la suprafață pe fondul scăderii temperaturiilor, dar la altitudini de 1800-2200 m stratul de la suprafață este umezit datorită temperaturilor diurne pozitive. La supraîncărcări mai mari stratul cu rezistență mai redusă din partea superioară, în special de pe versanții nordici și estici, poate fi dislocat, ceea ce poate duce la declanșări de avalanșe mici și izolat medii. Riscul va fi moderat (2).

Sub 1800 m: stratul este de de dimensiuni relativ mici și va continua să se topească pe fondul temperaturilor ridicate și temporar al ploilor, iar pe versanții sudici stratul este discontinuu. Mai ales pe versanții estici și nordici, la altitudini de 1600-1800 m, pe pantele mai înclinate și la supraîncărcări mai mari, stratul umezit de la suprafață poate fi dislocat și vor fi condiții pentru avalanșe de dimensiuni mici. Riscul va fi redus (1).

**Muntii Ţarcu-Godeanu - risc 2 - moderat**

**La peste 1800 m**: stratul de zăpadă este consistent încă pe multe pante și văi și este umezit în profunzime pe versanții sudici, pe cei nordici fiind umezit mai puternic la altitudini apropiate de 1800 m. Stratul prezintă rezistență relativ scăzută în partea sa superioară, iar în versanții nordici, este în general compact și stabilizat spre bază. Pe fondul temperaturilor diurne pozitive și trecător al precipitațiilor mixte, zăpada va continua să se umezească suplimentar și să se taseze, iar noaptea și dimineața se va forma o crustă superficială de gheață pe fondul temperaturilor ușor negative din altitudine. Pe văi și în zonele adăpostite se mențin troienele și depozitele mari de 1-2 metri, iar în zona crestelor cornișele. Mai ales la supraîncărcări, vor fi condiții pentru declanșarea unor avalanșe de dimensiuni în general medii, care pot angrena în anumite cazuri straturi din profunzime ducând chiar la declanșarea unor avalanșe de fund. Riscul declanșării

avalanșelor va fi moderat(2).

**La altitudini mai mici de 1800 m:** zăpada s-a topit accentuat, este puternic umezită, iar temperaturile pozitive și trecător ploile vor favoriza în continuare umezirea și topirea zăpezii. Pe anumite văi și zone adăpostite este zăpadă veche acumulată în depozite, compacte în cea mai mare parte. Mai ales la altitudini de de 1600-1800 m, în special la supraîncărcări, stratul umezit de la suprafață, cu rezistență scăzută, poate aluneca peste cel vechi sau peste sol și produce curgeri sau avalanșe de dimensiuni mici și cu totul izolat medii spre 1800 m, în ansamblu riscul fiind redus (1).

**Masivul Parâng-Şureanu - - risc 2 - moderat**

**La peste 1800 m**, stratul de zăpadă este puternic umezit pe versanții sudici. Sub influența temperaturilor crescute și trecător al precipitațiilor mixte, stratul de zăpadă va continua să se umezească în partea sa superioară, mai ales la altitudini de 1800-2000 m. În zona crestelor se mențin cornișele mai vechi și unele structuri tip placă de vânt, umezite la suprafață, iar în zonele adăpostite sunt acumulări mai însemnate de zăpadă. În profunzime sunt unele straturi cu rezistență redusă, alcătuite în principal din cristale de tip cupă, dar și fațetate, mai ales pe versanții nordici și în apropierea crestelor. Stratul din partea superioară, îngreunat cu apă rezultată din topirile superficiale, poate aluneca peste aceste structuri, ducând la declanșarea de avalanșe medii și cu totul izolat mari, riscul fiind prezent în special pe versanții nordici și estici, fiind amplificat la suprasarcini, pe pantele suficient de înclinate. Riscul declanșării avalanșelor va fi moderat(2).

**Sub 1800 m**: stratul puternic umezit și de dimensiuni reduse, va continua să se topească pe fondul temperaturilor pozitive și trecător al ploilor. Mai ales la altitudini de 1600-1800 m, pe anumite văi și zone adăpostite, sunt depozite mai mari de zăpadă. Pe pantele mai înclinate și la supraîncărcări mari, stratul umezit de la suprafață poate fi dislocat și vor fi condiții pentru avalanșe izolate, de dimensiuni în general mici. Riscul va fi redus (1).

**Masivul Rodnei - - risc 2 - moderat**

**La peste 1800 m**, stratul de la suprafață este mediu stabilizat și puternic umezit la altitudini apropiate de 1800 m. Temperaturile se vor menține relativ ridicate, iar stratul va continua să se umezească suplimentar, în special la altitudini de 1800-2000 m. În profunzime zăpada este mai compactă, cu cruste de gheață intercalate. Pe văile umbrite și în zonele adăpostite sunt troiene şi acumulări mari de zăpadă, iar în zona crestelor cornișe și plăci vechi de vânt. Pe pantele suficient de înclinate, stratul de la suprafaţă cu rezistență mai redusă din partea superioară poate aluneca peste straturile mai vechi și mai stabile din profunzime, putându-se declanșa avalanșe de dimensiuni mici și medii, mai ales la supraîncărcări mari. Riscul va fi moderat (2).

**La altitudini mai mici de 1800 m**: stratul de zăpadă, deși este de dimensiuni mai reduse, mai prezintă pe pantele nordice și estice depozite însemnate, în special la altitudini de 1600-1800 m. Zăpada este puternic umezită și va continua să se topească suplimentar. Mai ales la supraîncărcări, pe pantele suficient de înclinate, stratul poate fi dislocat și vor fi condiţii de declanșare a unor avalanșe de dimensiuni mici și izolat medii. Riscul se menține moderat (2).

**Masivul Călimani-Bistriţei - risc 2 - moderat**

**La peste 1800 m**, stratul mediu stabilizat de la suprafață este ușor umezit. În profunzime zăpada este mai dură, cu cruste de gheață intercalate și cristale de tip cupă spre bază. Pe fondul temperaturilor pozitive, zăpada de la suprafață va continua să se topească ușor și se va mai umezi suplimentar. Pe văile și în zonele adăpostite sunt troiene şi acumulări mai mari de zăpadă, iar în zona crestelor cornișe și plăci vechi de vânt. Pe pantele suficient de înclinate, în special pe versanții nordici și estici, și mai ales la supraîncărcări, stratul de la suprafaţă, cu rezistență mai redusă, poate aluneca peste straturile mai vechi și mai stabile din profunzime, putându-se declanșa avalanșe de dimensiuni mici și medii. Riscul declanșării avalanșelor va fi moderat (2).

**Sub 1800 m**: stratul de zăpadă este mai scăzut și este umezit în cea mai mare parte. Pe anumite pante și văi mai umbrite se mai întâlnesc depozite importante. Pe fondul temperaturilor pozitive și trecător al ploilor, stratul va continua să se topească și să se umezească suplimentar. Mai ales la altitudini de peste 1600 m, pe pantele cu.

**Masivul Ceahlau - risc 1 - redus**

Mai ales la altitudini de peste 1600 m și pe anumite văi și zone mai adăpostite sunt acumulări mai însemnate de zăpadă, iar în rest stratul are dimensiuni mai reduse și este în mare parte stabilizat. În partea superioară zăpada este umezită, iar pe fondul temperaturilor pozitive și trecător al ploilor, zăpada va continua să se topească și să se umezească suplimentar. Pe pantele suficient de înclinate și cu acumulări de zăpadă, stratul umezit de la suprafaţă poate aluneca peste straturile mai vechi, putându-se declanșa unele avalanșe de dimensiuni în general mici și cu totul izolat medii. Riscul declanșării avalanșelor va fi redus (1).

**Masivul Vladeasa**

Stratul de zăpadă are dimensiuni reduse și este puternic umezit, iar procesul de topire și umezire va continua pe fondul temperaturilor ridicate și al ploilor slabe cantitativ. Pe văile și unele pantele adăpostite sunt acumulări mai mari de zăpadă.

**PROGNOZA VREMII ÎN INTERVALUL 04.03.2024 ora 20 - 05.03.2024 ora 20:**

Vremea va fi în continuare mult mai caldă decât normalul termic al acestei perioade, cu temperaturi în ușoară scădere față de ziua precedentă. Cerul va fi variabil în prima parte a intervalului, apoi va deveni mai mult noros şi local se vor semnala precipitaţii sub formă de ploaie la altitudini joase și predominant sub formă de lapoviță și ninsoare la peste 1800 m. Vântul va sufla slab și moderat, cu intensificări temporare de peste 60 km/h pe crestele Carpaţilor Meridionali. Pe arii restrânse se va semnala ceață.

**Temperaturi prognozate în intervalul 04.03.2024 ora 20 - 05.03.2024 ora 20:**

**Peste 1800 m: temperaturi minime**: -6…-1 grad

**temperaturi maxime**: -3… 4 grade

**Sub 1800 m: temperaturi minime**: -2…3 grade

**temperaturi maxime**: 4…11 grade

**Vânt la peste 2000 m:** din sector predominant sudic și sud-estic, cu viteze în general de 30-50 km/h și temporar de 60-70 km/h.

**Altitudinea izotermei de 0 grade**: între 1700 - 2100 m în prima parte a intervalului și 1500 - 1800 m, spre sfârșitul intervalului

**II. CALITATEA APELOR**

**2.1. Pe fluviul Dunarea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagra**

Nu au fost semnalate evenimente deosebite.

**III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 02.03.2024, **la staţiile cu indicativele IS-1,IS-5,** şi în data de 03.03.2024, **la staţiile cu indicativele MS-2, IS-1,IS-2,IS-5.**

**Agenţia pentru Protecţia Mediului Dâmboviţa** informează de izbucnirea unui incendiu în data de 03.03.2024, în jurul orei 17.00, pe raza localitaţii Ghergani, oraş Racari, judeţul Dâmboviţa. A ars, predominant cu degajare de fum, o cantitate estimată la cca. 1,5 tone de deşeuri de natură diversă, depozitate ilegal. Nu se cunoaşte exact suprafaţa pe care se află depozitate deşeurile.

Se acţionează pentru stingerea incendiului şi lichidarea completă a focarului.

**Agenţia pentru Protecţia Mediului Dâmboviţa** informează telefonic de izbucnirea unui incendiu în data de 04.03.2024, în jurul orei 16.00, la un depozit ilegal de deșeuri de pe raza satului Bălteni, comuna Conţești, jud. Dâmbovița. A ars, predominant cu degajare de fum, o cantitate estimată la cca. 8000 kg de deşeuri, depozitate ilegal.

Incendiul a fost stins în aceeaşi zi de către echipajele I.S.U. Dâmbovița., ]n jurul orei 18.00.

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**IV. ALIMENTĂRI CU APĂ**

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havarna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Se menţine Planul de restricţii în alimentarea cu apă - treapta a III-a, pentru A.N.I.F. Filiala Teritorială Moldova Nord-U.A Botoşani-Sistemul de irigaţii Movileni-Havarna, sursa ac. Cal Alb - r. Baseu.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sarca corespunzător treptei III de aplicare a restricţiilor;

- S.C. APAVITAL S.A. Iași prin reducerea debitelor la sursa r. Bahlui – ac. Parcovaci corespunzător treptei II de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - ANIF Filiala Teritorială de Îmbunătăţiri Funciare Vaslui-Amenajare de irigaţii Mânjeşti, sursa acumularea Mânjeşti;

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**